Pouke Abu Ghraiba
Za zlostavljanje zatvorenika do sada uglavnom kažnjeni vojnici nižeg ranga
'Pouka Abu Ghraiba za sada je: što je vojnik nižeg ranga, to mu je veća razina odgovornosti', piše bostonski , komentirajući stanje nastalo nakon poništenja suđenja vojnikinje Lynndie England. Suđenje od kojeg je vojska očekivala da će zatvoriti knjigu na godini srama i osuda američke vojske zbog bagdadskog zatvora Abu Ghraib, nije slijedilo predviđen tijek. Vojnikinja koja je postala fotografski simbol te sramote vjerojatno će još tjednima, ako ne i mjesecima, biti u fokusu novih vojnih pravničkih makinacija. No, taj je slučaj, ističe bostonski list, uspio postići nešto drugo: pažnju javnosti preusmjerio je prema očevidnoj činjenici o tome tko se sučeljava s vojnim sudovima, a tko ne. Do sada, šest nisko-rangiranih vojnih dobrovoljaca vojska je kaznila zbog ponižavanja i torture iračkih zatvorenika u Abu Ghraibu. No, premda je desetak istraga unutar Pentagona istaknulo 'sustavne probleme' u vođenju operacija u Iraku, iste te istrage nisu ustvrdile odgovornost više-rangiranih časnika niti dužnosnika, te je samo dvoje visokih časnika ukoreno, ali im nije suđeno. navodi riječi jednog umirovljenog generala – doduše, neimenovanog na vlastiti zahtjev – po kojemu su se odgovornost i krivnja trebale tražiti na tri razine, jer su propisi o odgovornosti u vojsci vrlo jasni. U samoj vojsci, kažnjeni su samo počinitelji iz najniže razine. No, s civilne strane nevolje slijede i ostalim razinama: s jedne strane je Američka udruga za građanske slobode već podigla tužbe protiv visokih dužnosnika koji trebaju ponijeti teret odgovornosti: ministar obrane Donald Rumsfeld, general Ricardo Sanchez – koji je u vrijeme skandala bio na čelu svih američkih vojnih operacija u Iraku -, brigadni general Janis Karpinski, koja je izravno odgovorna za vojnu policiju u Abu Ghraibu, te pukovnik Thomas Pappas, koji je nadgledao vojna istivanja u Abu Ghraibu. Drugu stranu civilnih nevolja predstavljat će Senatski odbor za oružane snage, koji već najavljuje još jedan krug ispitivanja i saslušavanja svjedoka o postupku unutarnjih istraga u Pentagonu. Monitor piše da je senator John McCain već imao mali verbalni okršaj s podtajnikom ministarstva obrane oko novog priručnika za istražitelje koji izravno zabranjuje korištenje metoda ispitivanja kakve su izazvale skandal oko Abu Ghraiba. Na tvrdnju podtajnika da nije bilo ništa neispravno u ranijim postupcima ispitivanjima, senator McCain mu je odgovorio: Dakle, nismo učinili ništa loše, ali obećavamo da to više nećemo činiti!